Source: https://finlex.fi/fi/laki/alkup/1962/19620420
Timestamp: 2020-07-05 22:58:17+00:00
Document Index: 5441413

Matched Legal Cases: ['§2', '§3', '§4', '§5', '§6', '§2', '§8', '§3', '§10', '§11', '§12', '§13', '§14', '§15', '§16', '§4', '§18', '§19', '§20', '§21', '§22']

Laki työriitojen sovittelusta 420/1962 - Säädökset alkuperäisinä - FINLEX ®
Olet tässä: Finlex › Lainsäädäntö › Säädökset alkuperäisinä › 1962 › 420/1962
Annettu Helsingissä 27. päivänä heinäkuuta 1962
Sovittelijat.
Työnantajain ja työntekijäin välisten työriitojen sovittelua ja heidän välistensä suhteiden edistämistä varten asetetaan valtakunnansovittelija sekä tarpeellinen määrä sivutoimisia piirisovittelijoita, joiden luku ja toimialueet määrätään asetuksella.
Määrättyä sovittelutehtävää varten voidaan asettaa tilapäinen sovittelija tai sovittelulautakunta.
Valtakunnansovittelijan nimittää tasavallan presidentti tehtävään neljäksi vuodeksi kerrallaan. Jos valtakunnansovittelijaksi nimitetty ennestään on valtion virassa tai toimessa, vapautuu hän sen hoitamisesta siksi ajaksi, jona hän toimii valtakunnansovittelijana.
Piirisovittelijat määrää valtioneuvosto toimiinsa kolmeksi vuodeksi kerrallaan. Valtioneuvosto määrää jonkun piirisovittelijoista toimimaan valtakunnansovittelijan varamiehenä.
Tilapäisen sovittelijan sekä sovittelulautakunnan puheenjohtajan ja muut jäsenet määrää sosiaaliministeriö.
1) pyrittävä yhteistoiminnassa työmarkkinajärjestöjen kanssa edistämään työnantajain ja työntekijäin sekä niiden järjestöjen välisiä suhteita;
2) osapuolten pyynnöstä toimittava puheenjohtajana työehtosopimusten aikaansaamista koskevissa neuvotteluissa;
3) toimittava työriitojen sovittelutoiminnan johtajana koko maassa ja suoritettava ensisijaisesti itse ne sovittelutoimet, jotka aiheutuvat useamman piirisovittelijan toimialueelle ulottuvista työriidoista;
4) toimittava piirisovittelijain esimiehenä ja ratkaistava heidän toimivaltaansa koskevat kysymykset;
5) tarvittaessa määrättävä piirisovittelija suostumuksensa mukaisesti suorittamaan määrättyä sovittelutehtävää toimialueensa ulkopuolella joko itsenäisesti tai valtakunnansovittelijan avustajana;
6) tarvittaessa tehtävä sosiaaliministeriölle esitys tilapäisen sovittelijan tai sovittelulautakunnan asettamisesta; sekä
7) suoritettava muut valtioneuvoston antamat tehtävät.
Valtakunnansovittelijan varamiehen on valtakunnansovittelijan estyneenä ollessa huolehdittava hänelle kuuluvista tehtävistä.
Piirisovittelijan on:
1) osapuolten pyynnöstä toimittava puheenjohtajana työehtosopimusten aikaansaamista koskevissa neuvotteluissa;
2) viipymättä ilmoitettava valtakunnansovittelijalle sellaisesta hänen toimialueellaan ilmaantuneesta työriidasta, joka saattaa vaarantaa työrauhaa;
3) suoritettava ne sovittelutoimet, jotka aiheutuvat hänen toimialueellaan ilmaantuvista työriidoista; sekä
4) suoritettava ne tehtävät, jotka valtakunnansovittelija 3 §:n mukaisesti hänelle määrää.
Työnseisauksen toimeenpanemisesta.
Työnseisaukseen tai sen laajentamiseen taikka sellaisen toimeenpanemiseen älköön työriidan johdosta ryhdyttäkö, jollei viimeistään kahta viikkoa sitä ennen ole toimitettu valtakunnansovittelijalle ja vastapuolelle kirjallista ilmoitusta, jossa aiotun työnseisauksen tai sen laajentamisen syyt, alkamishetki ja laajuus on mainittu. Ilmoituksen tekijä voi vain vastapuolen suostumuksella siirtää aiotun työtaistelun aloittamisen tai laajentamisen myöhäisempään ajankohtaan tai rajoittaa sen suppeammaksi kuin ilmoituksessa on mainittu.
Ilmoitus, joka edellä on säädetty toimitettavaksi valtakunnansovittelijalle, voidaan toimittaa asianomaiselle piirisovittelijalle, jos se koskee vain tämän toimialueella toimeenpantavaksi aiottua työtaistelutoimenpidettä.
Sosiaaliministeriö voi työriidassa, jonka johdosta aiotun työnseisauksen tai sen laajentamisen katsotaan sen laajuuden tai työalan laadun puolesta kohdistuvan yhteiskunnan elintärkeisiin toimintoihin tai huomattavasti vahingoittavan yleistä etua, riittävän ajan varaamiseksi sovittelua varten kieltää aiottuun työnseisaukseen tai sen laajentamiseen ryhtymisen tai sen toimeenpanon enintään 14 vuorokauden ajaksi työtaistelun ilmoitetusta alkamishetkestä lukien. Tällainen kielto on annettava riitapuolille tiedoksi viimeistään kolme vuorokautta ennen työtaistelun alkamishetkeä.
Riitapuoli älköön vastapuolen suostumuksetta ryhtykö aikomaansa työnseisaukseen, sen laajentamiseen tai toimeenpanemiseen myöhemmin kuin kolmen vuorokauden kuluessa kieltoajan päättymisestä. Työtaistelun alkamishetki on aina ilmoitettava sovittelijalle ja vastapuolalle viimeistään kolme vuorokautta ennen kieltoajan päättymistä.
Sovittelutoimi.
Jos osapuolet työriidan sovittelua tai ratkaisua varten ovat asettaneet erityisen elimen, ilmoittakoot siitä valtakunnansovittelijalle. Tällaiseen riitaan älköön sovittelutoimin puututtako, ellei elin ole tuloksetta käsitellyt asiaa tai asianhaaroista voida päätellä, ettei se tule tehtävään ryhtymään tai siinä onnistumaan.
Työehtosopimusta koskeva riita-asia, joka kuuluu työtuomioistuimen käsiteltäviin tai joka sopimuksen mukaan on välimiesten ratkaistava, ei kuulu tässä luvussa säädetyn sovittelutoimen piiriin; ja on sovittelijan, saatuaan selvityksen riidan sanotunlaisesta luonteesta, tästä ilmoitettava riitapuolille.
Joka rikkoo tämän lain 7 §:n 1 momentissa tai 8 §:n 2 momentissa säädetyn tai 8 §:n 1 momentin mukaisesti annetun kiellon, rangaistakoon sakolla.
Tämän lain 7 §:n 1 momentissa mainitun kiellon rikkomisesta älköön virallinen syyttäjä tehkö syytettä, ellei asianomistaja ole ilmoittanut sitä syytteeseen pantavaksi.
Jos sovittelija luvattomasti ilmaisee ammatti- tai liikesalaisuuden, jonka hän toimessaan on saanut tietää, tai asian, joka hänelle on 10 §:n 2 momentissa mainitulla ehdolla annettu tiedoksi, rangaistakoon sakolla.
Jos sovittelija on tehnyt 1 momentissa mainitun teon hankkiakseen itselleen tai toiselle taloudellista etua tai toista vahingoittaakseen, rangaistakoon vankeudella.
Tässä mainitusta rikoksesta älköön virallinen syyttäjä tehkö syytettä, ellei asianomistaja ole sitä syytteeseen pantavaksi ilmoittanut.
Valtakunnansovittelijalle suoritetaan valtion varoista palkkaa hänen kanssaan tehdyn sopimuksen mukaisesti.
Muiden sovittelijain palkkiot ja sovittelutoiminnasta johtuvat muut kustannukset suoritetaan valtion varoista.
Sovittelijoiden antamat asia- ja toimituskirjat ovat leimaverosta ja muista maksuista vapaat.
Tarkemmat määräykset tämän lain soveltamisesta ja täytäntöönpanosta annetaan asetuksella.
Helsingissä 27. päivänä heinäkuuta 1962
1 luku - Sovittelijat.1§2§3§4§5§6§2 luku - Työnseisauksen toimeenpanemisesta.7§8§3 luku - Sovittelutoimi.9§10§11§12§13§14§15§16§4 luku - Erinäisiä säännöksiä.17§18§19§20§21§22§